У першую чаргу, адмовіліся ад выкарыстання ў якасці паліва старых адпрацаваных пакрышак. У рытуальным вогнішчы павінна быць толькі дрэва, а для распальвання — сухі мох, трава! У цэнтры канструкцыі ўстанавілі высокую жэрдку з колам як сімвал Сонца — усемагутнага бога старажытных беларусаў, які дае жыццё і сілы. Хлопцы, удзельнікі археалагічнай экспедыцыі, распавядалі, што амаль палову дня займаліся збіраннем паліва, вырабам кола і складваннем вогнішча. Дзяўчаты ж у гэты час запляталі вянкі, балазе, кветак на навакольных лугах цвіце мноства.